Ellen Trane Nørby (V), 2014-03-26:
Og spørgsmålet lyder: Hvilke tiltag vil ministeren konkret tage, for at der ikke fremadrettet sker fangeflugter fra de sønderjyske arrester, og ser ministeren en nybygget OPP-baseret »superarrest« i Sønderborg som den, kommunen har foreslået Justitsministeriet, som en løsning i den sammenhæng?
Det er selvfølgelig et spørgsmål, der er stillet i forlængelse af den fangeflugt, der er sket fra arresthuset i Tønder, som jo bare er en blandt flere fangeflugter, der er sket over det seneste par år fra nogle af de umoderne og utidssvarende arrester i Danmark.
Jeg tror egentlig, at alle anerkender, at der er rigtig mange udfordringer, ikke bare inden for kriminalforsorgen og i forhold til vores arresthuse og inden for vores retsvæsen på en række områder, og at der sådan set netop er behov for, at man sammentænker tingene – det tror jeg ikke der er nogen der er uenig i.
Jeg tror også bare, man må sige, at en ting er at lave en analyse, som skal omfatte det hele, men noget andet er jo at se på, hvor der er nogle åbenlyse behov, og hvor der er nogle åbenlyse synergifordele.
Det er der f.eks., ved at man, i stedet for at der er en lang transporttid mellem arresterne til de retter, hvor der kører sager på arrestanterne, får skabt en nærhed, sådan at man også kan spare ressourcer – som det også er dokumenteret i den rapport, der er lavet på området – i forbindelse med at man ikke skal transportere arrestanter frem og tilbage.
Det er jo nogle af de ting, som jeg egentlig håber at ministeren vil kigge på, altså at vi i stedet for at sige, at vi skal have hele landet på plads på en gang, så kigger på, om vi ikke netop skulle prøve at gøre os nogle erfaringer for at blive klogere, for ligesom at finde ud af, ikke bare på skrivebordet, men også ude i den virkelige verden, hvor det egentlig er, vi kan høste nogle synergieffekter, og hvor det er, vi med fordel kan bruge ressourcerne bedre, end vi gør i dag, ved at sammentænke nogle ting.
Og der synes jeg i høj grad at det forslag, der er kommet fra Sønderborg Kommune, og som ministeren jo også selv omtaler, altså det, som den socialdemokratiske borgmester i kommunen har sendt til justitsministeren, kunne være et område, hvor man sådan set netop kunne lave nogle forsøg og gøre sig nogle erfaringer, der forhåbentlig kunne gavne i den videre proces.
For hvis der er noget, vi har lært i forbindelse med retskredsreformen, så er det jo, at byggeprocessen, hvor man sætter byggerier i gang i hele landet på en gang, også betyder, at man ikke nødvendigvis altid gør sig erfaringerne med, hvordan man kan skrue sådan nogle processer sammen på den mest hensigtsmæssige måde.
Derfor håber jeg egentlig bare, at ministeren og regeringen vil genoverveje det – ikke for at forfordele nogen, men for netop at få erfaringer, som gør, at vi bruger vores ressourcer optimalt – og se på, om det ikke kunne være en idé at kigge på de sønderjyske arresthuse som et forsøg, også set i lyset af de problemstillinger, der er i hele den sydlige del af Jylland, for jeg tror ikke, der er nogen, der regner med, at der ikke også er grænseoverløbere, der skal placeres i arresterne dér.
Og derfor vil der jo alt andet lige i fremtiden også være et behov for en arrest i området, ligegyldigt hvordan sådan en analyserapport så ender med at se ud.